# Empresa Brasil de Comunicação

L'Empresa Brasil de Comunicação (coneguda habitualment per les sigles EBC) és una empresa pública brasilera, de titularitat federal, que posseeix un conglomerat de mitjans de comunicació en el país. Va ser creada l'any 2007 per prestar serveis de radiodifusió pública i administrar les emissores de ràdio i televisió públiques federals.
Té la finalitat de promoure l'accés a la informació a través de fonts plurals i desenvolupar la consciència crítica de la ciutadania.

## Història

La idea de crear una empresa pública de comunicació va sorgir el maig de 2007 durant el 1r Fórum Nacional de Televisions Públiques, a Brasília. La reunió va involucrar diversos sectors de la societat civil i va generar la Carta de Brasília, on va ser demandada la creació d'una televisió pública, independent i democràtica.
L'EBC va ser creada per mitjà del Decret núm. 6.246, del 24 d'octubre de 2007. Posteriorment va ser convertida en la Llei núm. 11.652, del 7 d'abril de 2008. L'estatal va ser creada a partir de la incorporació del patrimoni, del personal i concessions de radiodifusió de Radiobrás i dels béns públics de la Unió gestionats per l'Associació de Comunicació Educativa Roquette Pinto (Acerp).
L'EBC té autonomia i independència en relació al govern federal per definir producció, programació i distribució de continguts en el sistema públic de radiodifusió. La programació de l'EBC és exhibida en xarxes de televisió, ràdio i internet, amb prevalença d'assumptes de les àrees d'educació, art, cultura, ciència i tecnologia, i pretén estimular la producció de continguts regionals, nacionals i independents.
Es tracta d'una societat anònima de capital tancat i la Unió té el 100% de les accions. No obstant això, també podran ser accionistes de l'EBC entitats lligades a l'administració federal indirecta, als estats i municipis, fins a un límit del 49% del capital social. El finançament de l'empresa prové del Pressupost General de la Unió, a més dels ingressos obtinguts per la venda de programes, llicència de marques, donacions, publicitat institucional, patrocini de programes i prestació de serveis a organismes públics i privats.
Com les altres empreses públiques federals, l'EBC és fiscalitzada externament per la Secretaria de Control Intern de la Presidència de la República (CISET/PR) i pel Tribunal de Comptes de la Unió – TCU.

## Estructura

L'EBC, per tractar-se d'una empresa estatal, és un òrgan de l'administració federal indirecta, sent vinculada a la Secretaria de Govern, per mitjà de la Secretaria de Comunicació Social.

### Consell d'Administració

El Consell d'Administració de l'EBC és, actualment, format per un President, nomenat per la Casa Civil de la Presidència de la República, pel Director-President de la directoria executiva, per un membre indicat pel Ministeri d'Educació, per un membre indicat pel Ministeri de Cultura, per un membre indicat pel Ministeri d'Economia, per un membre indicat pel Ministeri de Ciència, Tecnologia, Innovacions i Comunicacions, un membre representant dels empleats de l'EBC i dos membres independents, indicats d'acord amb la Llei núm. 13.303, del 30 de juny de 2016.

### Comitè Editorial i de Programació

El Comitè Editorial i de Programació de l'EBC és un òrgan tècnic consultiu i deliberatiu previst per la Llei núm. 13.417. El càrrec té una duració de dos anys, sense reelecció. Cada un dels onze membres del comitè representen un d'aquests sectors:
| Emissores públiques de ràdio i televisióCentres universitaris de Comunicació SocialSector audiovisual independentMitjans de comunicació legislatiusComunitat culturalComunitat científica i tecnològica | Entitats de defensa dels drets de nens i adolescentsEntitats de defensa dels drets humans i de les minoriesEntitats de la societat civil de defensa del dret a la ComunicacióCentres universitaris de MagisteriEmpleats de la EBC |

## Divisions
### TV Brasil

TV Brasil és una xarxa de televisió pública amb seu a Brasília i a Rio de Janeiro, a més d'una filial a São Paulo. L'emissora, que compta amb 50 afiliades en 21 estats, va iniciar les emissions el 2 de desembre de 2007 i pauta la seva programació pel caràcter públic i educatiu.

### Rádios EBC

Rádios EBC és un grup d'emissores de ràdio creat el 2007 amb la incorporació de Rádio MEC i de Rádio Nacional. L'EBC té el major sistema de cobertura nacional de ràdio, amb 9 emissores pròpies i 14 d'afiliades.

### Agência Brasil

Agência Brasil va ser creada el 1989 com a hereva de l'extinta Radiobrás, i incorporada a l'EBC el 2007. La seva cobertura està centrada en els actes i fets relacionats amb el govern, l'Estat i la ciutadania.

### Portal EBC

El Portal EBC és una plataforma d'internet que integra continguts dels mitjans citats (Agência Brasil, Radioagência Nacional, Rádios EBC, TV Brasil, TV Brasil Internacional). Està actiu des de juliol de 2012, quan va ser llançada la versió beta del web, i va ser inaugurat oficialment l'octubre del mateix any.

### Xarxa Nacional de Comunicació Pública

L'EBC, a més de dirigir les emissores públiques federals, també és responsable de la Rede Nacional de Comunicação Pública (RNCP). Pretén establir la cooperació tècnica, per mitjà de capital públic i privat, per explotar els serveis de radiodifusió pública. Entre els mitjans que integren l'RNCP, es troben emissores de televisió universitària (UFSC, UFAL o UPPB, entre altres), ràdio universitària (UFMG, UNIFAP o UFS) i les ràdios de la Marina i de la Força Aèria Brasilera.

### EBC Serviços

EBC Serviços és la branca responsable de la prestació de serveis als altres òrgans de l'administració pública federal; de la producció dels programes i de la distribució de la senyal de la Xarxa Nacional de Ràdio i del programa A Voz do Brasil, que és de transmissió obligatòria per totes les cadenes de ràdio del país.

## Intent de privatització

Segons dades de 2020, els ingressos propis d'EBC van ser de 65,8 milions de reals, mentre que les subvencions rebudes dels pressupostos generals de la Unió van sumar 389,1 milions. Les despeses de la societat van arribar als 543,4 milions, donant un dèficit de 88,5 milions. La plantilla de l'empresa era de 1.880 persones.
L'any 2021, el govern brasiler encapçalat pel president Jair Bolsonaro, va incloure l'Empresa Brasil de Comunicação en la llista d'empreses públiques candidates a iniciar el seu procés de privatització. Dos anys després, Lula da Silva va ser elegit president (l'EBC s'havia creat durant el seu segon mandat) i va cumplir la promesa electoral de retirar la proposta, que també afectava Correus.

## Referències

* ↑ Orth, Thiana; Degrandi Soares, Jéssica «Empresa Brasil de Comunicação (EBC): a comunicação pública em declínio». Revista Katálysis, 23, 3, 12-2020, pàg. 439–448. Arxivat de l'original el 2024-05-21. DOI: 10.1590/1982-02592020v23n3p439. ISSN: 1982-0259 [Consulta: 13 setembre 2023].
* ↑ «EBC comemora nesta segunda nove anos de atuação» (en portuguès brasiler). Agência Brasil, 24-10-2016. Arxivat de l'original el 2021-07-28. [Consulta: 12 setembre 2023].
* ↑ «Decreto nº 6246» (en portuguès). Diário Oficial da União, 24-10-2007. Arxivat de l'original el 2023-06-10. [Consulta: 12 setembre 2023].
* 1 2 3 «Lei 11652» (en portuguès). Diário Oficial da União, 07-04-2008. Arxivat de l'original el 2023-09-27. [Consulta: 12 setembre 2023].
* ↑ «EBC vai incorporar Radiobrás e Acerp, lembra diretora» (en portuguès brasiler). Senado Notícias. Senat del Brasil, 19-02-2008. Arxivat de l'original el 2024-05-21. [Consulta: 12 setembre 2023].
* ↑ «Memorial da Democracia - EBC fortalecerá TV pública no país» (en portuguès brasiler). Memorial da Democracia, 07-04-2008. Arxivat de l'original el 2023-12-01. [Consulta: 12 setembre 2023].
* ↑ Martins Dionizio, Priscila. Para que serve a EBC? : a configuração de um problema público a partir do desmonte da Empresa Brasil de Comunicação (tesi) (en portuguès brasiler). Universidade Federal de Minas Gerais, 2022-09-16. Arxivat 2024-05-21 a Wayback Machine.
* 1 2 Pereira Filho, Jorge José. «EBC: da concepção ao nascimento». A: A empresa Brasil de Comunicação (EBC) e o desafio da participação cidadã: estudo sobre o conselho curador (2007-2011) (Tesi) (en portuguès). São Paulo: Universidade de São Paulo, 2016-02-04. DOI 10.11606/d.27.2016.tde-03022016-154746. Arxivat 2024-05-21 a Wayback Machine.
* ↑ «Decret núm. 11401» (en portuguès brasiler). Diário Oficial da União, 23-01-2023. Arxivat de l'original el 2023-10-01. [Consulta: 13 setembre 2023].
* ↑ «LEI Nº 13.303» (en portuguès brasiler). Diário Oficial da União, 30-06-2016. Arxivat de l'original el 2023-09-23 [Consulta: 13 setembre 2023].
* ↑ «LEI Nº 13.417» (en portuguès brasiler). Diário Oficial da União, 01-03-2017. Arxivat de l'original el 2023-06-08 [Consulta: 13 setembre 2023].
* ↑ «Empresa Brasil de Comunicação não pode ser privatizada por decreto, dizem debatedores» (en portuguès brasiler). Portal da Câmara dos Deputados. Cambra dels Diputats del Brasil, 14-05-2021. Arxivat de l'original el 2021-07-30. [Consulta: 3 octubre 2021].
* ↑ «Convergência e interatividade no novo portal da EBC» (en portuguès brasiler). Sistema de Comunicação de Governo do Poder Executivo Federal, 16-07-2012. Arxivat de l'original el 2013-12-02. [Consulta: 13 setembre 2023].
* ↑ Warth, Anne; Pupo, Amanda. «Governo inclui EBC em plano de desestatização, primeiro passo para privatizar a empresa» (en portuguès brasiler). Terra, 16-03-2021. Arxivat de l'original el 2024-05-21. [Consulta: 12 setembre 2023].
* ↑ «Decreto inclui Eletrobras e EBC em programa de privatização» (en portuguès brasiler). CNN Brasil, 09-04-2021. Arxivat de l'original el 2024-05-21. [Consulta: 12 setembre 2023].
* ↑ «Governo retira Correios, EBC, Ceitec e mais quatro estatais da lista de privatizações» (en portuguès brasiler). Brasil de Fato, 07-04-2023. Arxivat de l'original el 2023-05-19. [Consulta: 12 setembre 2023].

## Enllaços externs

* TV Brasil
* Rádios EBC
* Radioagência Nacional
* Agência Brasil